**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL PRITARIMO DALYVAUTI PROJEKTE ,,MOKINIŲ UGDYMOSI PASIEKIMŲ GERINIMAS DIEGIANT KOKYBĖS KREPŠELĮ“ PARTNERIO TEISĖMIS “ PROJEKTO**

1. **Projekto rengimą paskatinusios priežastys.**

Sprendimo projektas parengtas dėl Klaipėdos miesto savivaldybės (toliau – Savivaldybė) dalyvavimo partnerio teisėmis pagal Lietuvos Respublikos švietimo ir mokslo ministro 2018 m. lapkričio 23 d. įsakymu Nr. V-926 patvirtintą „2014–2020 metų Europos Sąjungos fondų investicijų veiksmų programos 9 prioriteto „Visuomenės švietimas ir žmogiškųjų išteklių potencialo didinimas“ 09.2.1-ESFA-V-719 priemonės „Kokybės krepšelis“ projektų finansavimo sąlygų aprašą“ projekte ,,Mokinių ugdymosi pasiekimų gerinimas diegiant kokybės krepšelį“ (toliau – Projektas). Lietuvos Respublikos švietimo ir mokslo ministerija, atsižvelgdama į išorinio veiklos kokybės vertinimo, veiklos kokybės įsivertinimo rezultatus, mokinių ugdymosi pasiekimus, socialinį ekonominį kontekstą, atrinko 6 Klaipėdos miesto bendrojo ugdymo mokyklas, kurioms bus skiriamos lėšos mokinių pasiekimams pagerinti (Lietuvos Respublikos švietimo ir mokslo ministro 2018 m. lapkričio 13 d. įsakymas Nr. V-888 „Dėl stiprią geros mokyklos požymių raišką turinčių mokyklų sąrašo ir silpną geros mokyklos požymių raišką turinčių mokyklų sąrašo patvirtinimo“). Kaip stiprią geros mokyklos požymių raišką turinčios mokyklos atrinktos Klaipėdos „Gilijos“ pradinė mokykla, Klaipėdos „Versmės“, Klaipėdos Simono Dacho, Klaipėdos „Verdenės“ progimnazijos bei Hermano Zudermano gimnazija; kaip silpną geros mokyklos požymių raišką turinti mokykla atrinkta Klaipėdos „Pajūrio“ progimnazija.

Vadovaujantis Lietuvos Respublikos švietimo ir mokslo ministro 2018 m. rugpjūčio 28 d. įsakymu Nr. V-707 patvirtintu Kokybės krepšelio skyrimo bendrojo ugdymo mokykloms tvarkos aprašo (toliau – Aprašas) 12 punktu, projekto vykdytojas savivaldybėms vieneriems mokslo metams perveda 85 proc. kokybės krepšelio lėšų, skirtų dalyvaujančioms Projekte mokykloms. Savivaldybė mokykloms iš savo biudžeto skiria likusius 15 proc. kokybės krepšelio lėšų.

**2. Parengto projekto tikslai ir uždaviniai.**

Projekto tikslas – sudaryti sąlygas 6 bendrojo ugdymo mokyklose pagerinti mokinių ugdymosi pasiekimus ir vykdyti gerųjų mokymosi patirčių sklaidą. Projekto uždaviniai: 1) sudaryti galimybes Savivaldybei gauti kokybės krepšelio lėšas, pritariant dalyvavimui Projekte partnerio teisėmis ir skiriant iš Savivaldybės biudžeto 15% Projekto finansavimui; 2) įgalioti Savivaldybės administracijos direktorių su Ugdymo plėtotės centru pasirašyti reikiamus Projekto dokumentus.

**3. Kaip šiuo metu yra teisiškai reglamentuojami projekte aptarti klausimai.**

Šiuo metu aptarti klausimai nėra reglamentuoti, kadangi kokybės krepšelis iki šiol nebuvo skiriamas. Projektas pradedamas vykdyti 2019 m.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Pagal Aprašo 11 punktą kokybės krepšelio lėšos turės būti naudojamos mokyklos veiklos tobulinimo plane numatytoms veikloms, susijusioms su mokinių pasiekimų gerinimu (individualios mokinio pažangos stebėsenos modelio įdiegimui, pedagoginei pagalbai, ugdymo plano diferencijavimui ir individualizavimui, individualioms ekspertų konsultacijoms, gerųjų mokymosi patirčių sklaidai, mokytojų kvalifikacijos kėlimui ir kt.).

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Galimos neigiamos pasekmės: gali būti neįvykdytos Apraše visos nurodytos sąlygos. Kad būtų išvengta šių pasekmių, bus nuolat analizuojama, kaip yra vykdomi Partnerystės sutartyje ir kituose projekto dokumentuose numatyti įsipareigojimai.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Pritarus šiam sprendimo projektui, Savivaldybės administracijos direktoriui reikės pasirašyti Ketinimų protokolą „Dėl Bendradarbiavimo įgyvendinant projektą „Mokinių ugdymosi pasiekimų gerinimas diegiant kokybės krepšelį“, Partnerystės sutartį ir kitus Projekto dokumentus.  Reikiamų dokumentų projektus parengs Ugdymo plėtotės centras, kuriam pavesta administruoti Projektą.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Lietuvos Respublikos švietimo ir mokslo ministro 2018 m. spalio 12 d įsakymu Nr. V-818 „Dėl kokybės krepšelio dydžių nustatymo“ nustatytas kokybės krepšelio dydis vienam besimokančiajam vieneriems mokslo metams: silpną geros mokyklos požymių raišką turinčioje mokykloje – 354,0 Eur, stiprią geros mokyklos požymių raišką turinčiose mokyklose – 127,0 Eur. Projektas bus vykdomas dvejus metus.

Lėšos 2019 metams skaičiuojamos atsižvelgiant į mokinių skaičių 2018 m. rugsėjo 1 d. duomenimis. Padauginus mokinių skaičių iš nustatyto kokybės krepšelio dydžio, 2019 m. „Gilijos“ pradinei mokyklai (603 mokiniai) būtų skirta 76 581,0 Eur, „Versmės“ progimnazijai (925 mokiniai) – 117 475,0 Eur, Simono Dacho progimnazijai (984 mokiniai) – 124 968,0 Eur, „Verdenės“ progimnazijai (979 mokiniai) – 124 333,0 Eur bei Hermano Zudermano gimnazijai (659 mokiniai) – 83 693,0 Eur. „Pajūrio“ progimnazijai kokybės krepšelio lėšų suma skaičiuojama dauginant kokybės krepšelio dydį iš mokinių, besimokančių pagal pagrindinio ugdymo programos pirmą dalį, skaičiaus (204 mokiniai), todėl minėtai mokyklai būtų skirta 72 216,0 Eur. Iš viso 2019 m. būtų skirta 599266,0 Eur (per 2 projekto vykdymo metus ši suma apytiksliai sudarytų apie 1 198 532 Eur). Savivaldybės 15 proc. dalis nuo šios sumos 2019 m. sudarytų apie 89 890,0 Eur (dvejiems metams apytiksliai savivaldybės lėšų poreikis būtų apie 179 780,0 Eur).

Pagal Aprašo 13 punktą, jei po vienerių mokslo metų nuo Partnerystės sutarties pasirašymo Savivaldybė įvykdo nurodytas sąlygas (sumažėjo mokyklų, juridinių vienetų, turinčių iki 120 mokinių, skaičius, nėra 5–8 klasėse jungtinių klasių komplektų, sumažėjo dirbančiu ne visu etatu mokytojų skaičius ir kt*.*), tai Savivaldybei kompensuojama biudžeto lėšomis padengta kokybės krepšelio lėšų dalis.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projektą vertino Savivaldybės administracijos specialistai, į kurių pastabas ir pasiūlymus atsižvelgta.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projekto iniciatorius – Švietimo skyrius, sprendimo projektą parengė Švietimo skyriaus vyr. specialistė Aušra Dragašienė.

**10. Kiti reikalingi pagrindimai ir paaiškinimai.**

Nėra.

PRIDEDAMA.

1. Teisės aktų, nurodyto sprendimo projekto įžangoje, išrašas, 1 lapas.

Švietimo skyriaus vedėja Laima Prižgintienė